Sydämen sankarit palkittiin – kansalaisten nopea toiminta pelasti henkiä

Keskiviikkona 20.8.2025 jaettiin kolmannen kerran Sydämen sankari –mitalit ansioituneille eteläkarjalaisille kanssaihmisten auttajille. Usein juuri ensimmäisten joukossa paikalle osunut kansalainen on se ratkaiseva lenkki auttamisen ketjussa.

Sydämen sankari -mitalit saivat vasemmalta lukien Ville Ihalainen, Lotta Apell ja Veijo Kokki.

Sairauskohtaus tai tapaturma tapahtuu usein yllättäen – ja silloin apua tarvitaan nopeasti. Tilanne voi olla niin kiireellinen, että jokainen minuutti ratkaisee. Siksi silminnäkijän tai ohikulkijan toiminta on elintärkeää, riippumatta siitä, onko hänellä aiempaa kokemusta elvytyksestä tai ensiavusta.

Ensihoidon toimintayksikön esimies Kati Saarikivi Etelä-Karjalan hyvinvointialueelta (Ekhvalta) kertoo, että kansalaisten halu auttaa ja ryhtyä toimiin on usein ratkaisevassa roolissa.
– Ensiaputaitojen hallinta on tärkeää, mutta vaikka ne olisivat päässeet unohtumaan, silti voi ja kuuluu auttaa. Esimerkiksi sydänpysähdyksessä tietyt hätäensiaputoimet ovat elintärkeitä, ja hätänumeroon soittamalla saa ohjeita tilanteen hoitamiseen askel askeleelta, kunnes ensihoito saapuu paikalle.

– Usein juuri kansalainen on se ensimmäinen ja ratkaiseva lenkki auttamisen ketjussa. Hän voi ostaa arvokasta aikaa hätätilapotilaalle, kunnes ammattilaiset saapuvat ja jatkavat siitä, Saarikivi jatkaa.

Kati Saarikivi muistuttaa, että jokaisen olisi myös hyvä ladata puhelimeensa 112 Suomi -sovellus, jos sitä ei vielä ole. Hätäpuhelun soittaminen sovelluksen kautta välittää sijaintitiedot automaattisesti hätäkeskukseen, mikä nopeuttaa avun saantia ja varmistaa, että apu ohjataan paikalle lähimmästä yksiköstä.

Kuudelle ansioituneelle kansalaiselle Sydämen sankari -mitalit

Ekhvan palkitsemistilaisuuteen pääsi osallistumaan kuudesta palkittavasta kansalaisesta kolme. Palkittujen henkilöiden toiminta oli potilaiden auttamisessa tärkeässä osassa. Ekhvan ensihoitoyksikön saapuessa paikalle olivat auttajat jo aloittaneet omalta osaltaan avun antamisen tai soittaneet hätäkeskukseen. Autettavat henkilöt saivat asianmukaista apua mahdollisimman pian.

Alkutalvesta 2025 Veijo Kokki huomasi illalla ikkunastaan Tiuruniemen jäällä kolmet moottorikelkan valot heikkojen jäiden kohdalla, ja tämän huomattuaan oli jo valmistautunut soittamaan hätäkeskukseen. Epäonnekkaasti yksi kelkkailija vajosikin jäihin ja Veijo Kokki soitti hätäpuhelun. Ensiavun henkilöstö toi kylmettyneen kelkkailijan rantaan ja Veijo Kokin kotiin lämpiämään.

Mitaleja oli luovuttamassa hyvinvointialuejohtaja Sally Leskinen.

Tämän vuoden tammikuussa Lotta Apell, Ville Ihalainen ja kolmas henkilö elvyttivät Prisma Lappeenrannan parkkihallissa elotonta henkilöä, joka oli saanut sairaskohtauksen käynnissä olevassa autossa. Elvytyksessä heillä oli ollut käytössä myös läheltä löytynyt defilbrilaattori eli sydäniskuri.

Ylilääkäri Pekka Korvenoja kiittää yllä kuvatussa tapauksessa poikkeuksellista neuvokkuutta, osaamista, nopeaa reagointia ja auttamisesta välittyvää välittämistä:
– Potilas olisi menehtynyt ilman nopeasti paikalle tulleiden kansalaisten antamaa ensiapua.

– Jokainen meistä voi joutua tilanteeseen, jossa nopea toiminta pelastaa henkiä. On hienoa nähdä, että eteläkarjalaiset ovat valmiita auttamaan, ja osoitankin lämpimät kiitokset tänään palkittaville ja myös muille hätätilanteissa apua antaneille kansalaisille. Ensiaputaitojen ylläpitäminen ja rohkeus toimia ovat korvaamattoman arvokkaita, Akuutti-vastuuyksikön ylilääkäri Pekka Korvenoja toteaa.

– Myös sydäniskurin käyttöön kannattaa henkisesti valmistautua etukäteen. Kun tilanne tulee eteen, on tärkeää, että kynnys tarttua laitteeseen on mahdollisimman matala.

Vasemmalta lukien Ville Ihalainen, Pekka Korvenoja, Lotta Apell, Kati Saarikivi ja Veijo Kokki.

Sydämen sankari -mitali

Etelä-Karjalan hyvinvointialueella ideoitiin vuonna 2022 Sydämen sankari -mitali, jolla halutaan kiittää ensiaputoimiin osallistuneita kansalaisia.

Puiset mitalit on ideoitu tiimityönä. Graafiset taidot omaava Etelä-Karjalan hyvinvointialueella työskentelevä ensihoitaja Rami on suunnitellut mitalin kuvan, ja puuartesaaniksi oman työnsä ohella opiskellut kenttäjohtaja Juha on toteuttanut mitalin. Kaikki Sydämen Sankari -mitalit ovat käsityötä alusta loppuun.

Mitalissa näkyvä 30:2 tarkoittaa aikuisen painelu-puhallus-ensiapua: 30 painallusta, 2 puhallusta. Elvytystä tarvitaan silloin, kun autettavan sydän on pysähtynyt. Elvytyksen onnistumisen ratkaisee ennen kaikkea aika, joka kuluu sydämen pysähtymisestä elvytyksen aloittamiseen.

Lisätietoja:

Kati Saarikivi, ensihoito, toimintayksikön esihenkilö, puh. 040 651 1906, kati.saarikivi@ekhva.fi

Pekka Korvenoja, Akuutti-vastuuyksikön ylilääkäri, puh. 040 139 045, pekka.korvenoja@ekhva.fi

Vuonna 2023 pidetty palkitsemistilaisuus:

Sydämen sankari -mitalit luovutettiin seitsemälle ensiaputaidoissa ansioituneelle - Etelä-Karjalan hyvinvointialue